ซัมมิทลุยเช่าซื้อ
ซัมมิท แคปปิตอล ยึดเป้าขึ้นเบอร์หนึ่งปี 2561 ปล่อยกู้รถมอเตอร์ไซค์ ส่วนปีนี้ปล่อยกู้ 7,400 ล้าน ขยายพื้นที่เพิ่ม
11 ม.ค. 2560

ซัมมิท แคปปิตอล ยึดเป้าขึ้นเบอร์หนึ่งปี 2561 ปล่อยกู้รถมอเตอร์ไซค์ ส่วนปีนี้ปล่อยกู้ 7,400 ล้าน ขยายพื้นที่เพิ่ม
นายวิชิต พยุหนาวีชัย ประธานเจ้าหน้าที่บริหาร บริษัท ซัมมิท แคปปิตอล ลีสซิ่ง เปิดเผยว่า ในปีนี้บริษัทตั้งเป้าเติบโตของยอดสินเชื่อคงค้างไว้ที่ 35% หรือ 7,400 ล้านบาท แบ่งเป็นสินเชื่อเช่าซื้อรถจักรยานยนต์ 88% และสินเชื่อบุคคล 12% โดยมีหนี้ที่ไม่ก่อให้เกิดรายได้ (เอ็นพีแอล) 1.20% เมื่อเทียบกับปี 2559 ที่มียอดสินเชื่อคงค้างอยู่ที่ 5,389 ล้านบาท เติบโต 23% เมื่อเทียบกับปี 2558
ทั้งนี้ บริษัทยังยึดเป้าหมายเดิมที่จะขึ้นเป็นที่ 1 ในการปล่อยสินเชื่อเช่าซื้อรถจักรยานยนต์ใหม่ให้ได้ภายในปี 2561 ซึ่งจะต้องปล่อยสินเชื่อให้ได้ 1.2-1.4 แสนคัน/ปี และปีนี้ต้องปล่อยสินเชื่อให้ได้ 1 แสนคัน/ปี 
สำหรับกลยุทธ์หลักในการทำตลาด จะมีการขยายสาขาและพื้นที่ให้บริการมากขึ้น เพื่อให้ครอบคลุมพื้นที่ได้มากขึ้นถึง 84% ของประเทศ มีการเพิ่มพันธมิตรที่เป็นผู้แทนจำหน่ายรถจักรยานยนต์และจำนวนพนักงานให้มากขึ้น รวมถึงการใช้เทคโนโลยีเพื่ออนุมัติให้เร็วขึ้น
“เรื่องปัญหาน้ำท่วมภาคใต้ในปีนี้  ถ้าท่วมไม่เกิน 1-2 สัปดาห์ก็คงไม่กระทบมากนัก แต่ถ้าท่วมเกิน 1 เดือนก็จะกระทบมากขึ้นและมีผลต่อค่างวดล่าช้าจนส่งผลต่อหนี้เอ็นพีแอลได้ ทำให้เราต้องตั้งสำรองเพิ่มมากขึ้น ซึ่งตอนนี้เราก็มีแผนช่วยเหลือลูกค้าในการลดค่าธรรมเนียมให้อยู่แล้ว อย่างไรก็ตามในส่วนของยอดรถยึดช่วงที่ผ่านมา พบว่าดีขึ้นจากเดิมที่ยึดเดือนละ 1,300 คัน ก็เหลือเพียง 1,010 คัน” นายวิชิต กล่าว
อย่างไรก็ตาม ปัจจุบันบริษัทมีฐานลูกค้าอยู่ในภาคตะวันตก ภาคใต้ และภาคเหนืออยู่เพียง 10% รองลงมาเป็นภาคกลาง 42% ส่วนภาคตะวันออกและภาคตะวันออกเฉียงเหนือมากที่สุด 48% 
นายวิชิต กล่าวว่า ภายในปีนี้บริษัทยังมีแผนที่จะออกผลิตภัณฑ์ด้านสินเชื่อตัวใหม่เพิ่มขึ้นอีก ทำให้ในระยะยาว จะมีสัดส่วนรายได้จากสินเชื่อรถจักรยานยนต์ 40% สินเชื่อส่วนบุคคล 30% และสินเชื่อผลิตภัณฑ์ใหม่ 30%